FI Euroopan unionin virallinen lehti C 316/6

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2014/C 316/06

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

ASETUKSEN 9 ARTIKLASSA TARKOITETTU MUUTOSHAKEMUS

”BROCCIU CORSE” / ”BROCCIU”

EY-nro: FR-PDO-0217-01164–18.10.2013

SMM ( ) SAN ( X )

1. Eritelmän kohta/kohdat, jota/joita muutos koskee

—

☐

—

☒

—

☐

—

☒

—

☒

—

☐

—

☒

—

☒

—

☒

2. Muutoksen/muutosten tyyppi

—

☐

—

☒

—

☐

—

☐

3. Muutos/muutokset

Tuotteen kuvaus

Kuvaukseen lisätään ilmauksia, joilla tuotteen kuvauksesta saadaan aiempaa täsmällisempi:

— täsmennetään, että ”Brocciu corse” / ”Brocciu” valmistetaan ”yksinomaan” lampaan ja/tai vuohen tuoreesta herasta ja tuoreesta täysmaidosta, joka ”käytetään raakamaitona”;

— täsmennetään, että kypsytetty tuote vastaa tyyppiä ”passu”;

— täsmennetään, että 40 gramman rasvapitoisuus 100 grammassa täysin kuivunutta ”juustoa” koskee tyyppiä ”frais” olevaa ”Brocciu corse” / ”Brocciu” -juustoa.

Alkuperätodisteet

Kohtaa ”Tekijät, jotka osoittavat, että tuote on peräisin maantieteelliseltä alueelta” täydennetään kansallisen lainsäädännön ja sääntelyn kehityksen perusteella sisällyttämällä siihen erityisesti ilmoitus- ja rekisteröintivelvoitteet tuotteen jäljitettävyyden ja tuotanto-olojen seurannan varmistamiseksi.

Muutokseen sisältyy erityisesti toimijoilta vaadittava ilmoitus, jossa ne vakuuttavat pystyvänsä noudattamaan hakemaansa tunnukseen liittyvän eritelmän vaatimuksia.

Tuotantomenetelmä

Tuotantomenetelmää koskevien tiettyjen määräysten selventämiseksi lisätään täsmentäviä ilmauksia:

— lisätään määräyksiä, jotka koskevat ruokintaa ja täydennysruokintaa ja etenkin niiden maantieteellistä alkuperää, jotta voidaan taata maantieteellisen alueen ja tuotteen välinen yhteys: — ruokinta perustuu pääasiassa laiduntamiseen; — alueella tuotettuja täydennysrehuja ja viljapohjaisia tiivisteitä saa käyttää; täydennysruokinnasta enintään 20 prosenttia saa kuitenkin olla tuotantoalueen ulkopuolelta peräisin olevia lisärehuja ja tiivisteitä; — minkään tyyppistä käynyttä rehua ei saa käyttää;

— ”Brocciu corse” / ”Brocciu” -juuston valmistuksessa käytettävien raaka-aineiden tarkempaa luonnehdintaa varten lisätään määräyksiä, jotka koskevat juustomassan valmistamiseen käytettävää maitoa, heraa ja lisämaitoa: — juustomassan valmistamiseen tarkoitettu täysmaito on käytettävä enintään 40 tunnin kuluessa ensimmäisestä lypsystä; — maito saostetaan perinteisen tai kaupallisen juustonjuoksuttimen avulla, eivätkä muut, esimerkiksi sieni- tai mikrobipohjaiset juoksettavat entsyymit ole sallittuja; — laktoosin poisto on kiellettyä; — kerättävän heran pH:n on oltava vähintään 6,20; — lisämaito on käytettävä enintään 24 tunnin kuluessa lypsystä;

— lisätään määräyksiä eri valmistusvaiheiden tarkempaa kuvailemista varten ja taitotiedon säilymisen varmistamiseksi: — heran lämmittämisen osalta poistetaan epätarkka termi ”suora menetelmä” ja täsmennetään, että heraproteiinien flokkuloituminen saadaan aikaan ”yksinomaan lämmittämällä heraa sisältävää astiaa tai allasta suoralla tulella (avotulella) ilman minkäänlaisen lämmönsiirtoaineen käyttöä”; — täsmennetään, että heraa ”lämmitetään hitaasti samalla sekoittaen kevyesti”, mikä edistää maitoproteiinien saostumista; — jotta kuvaus vastaisi paremmin käytäntöjä, lämpötila, johon hera lämmitetään, määritellään vaihteluvälinä (40–50 °C) yhden lämpöarvon (noin 40 °C) sijasta; — täsmennetään, että suolan lisääminen tapahtuu samaan aikaan kuin maidon lisääminen, ja määritellään lisättävän suolan määrä (0,5–1 prosenttia alkuperäisen nesteen tilavuudesta); — täsmennetään, että seuraavaksi tapahtuva sekoittaminen on ”hidasta”; — mainitaan, että lämpötilan kohoamisen aikana flokkuloitumisen alkamiseen asti vaahtoa on kuorittava säännöllisesti epäpuhtauksien poistamiseksi;

— määritellään muottien kokokriteerit, jotta eri juustomuodot voidaan määritellä paremmin: — 3 kg painavat juustot: muotin yläosan halkaisijan on oltava 200 mm, alaosan halkaisijan 145 mm ja korkeuden 180 mm; — 1 kg painavat juustot: muotin yläosan halkaisijan on oltava 155–160 mm, alaosan halkaisijan 90–120 mm ja korkeuden 85–120 mm; — 500 g painavat juustot: muotin yläosan halkaisijan on oltava 110–115 mm, alaosan halkaisijan 90–92 mm ja korkeuden 80–82 mm; — 250 g painavat juustot: muotin yläosan halkaisijan on oltava 90–110 mm, alaosan halkaisijan 75–85 mm ja korkeuden 65 mm;

— täsmennetään tyyppiä ”passu” olevan ”Brocciu corse” / ”Brocciu” -juuston suolausta koskevat edellytykset käytäntöjä vastaavasti: suolaus voidaan tehdä ”kerralla tai vaiheittain” ja ensimmäinen suolaus on tehtävä 24 tunnin kuluessa muotituksesta.

Merkinnät

Myös tätä kohtaa päivitetään, niin että tuote voidaan tunnistaa paremmin:

— täsmennetään, että suojatun alkuperänimityksen ”Brocciu corse” / ”Brocciu” piiriin kuuluvat herajuustot on pidettävä kaupan niin, että jokaisessa on oma etiketti;

— maininnan ”Appellation d’Origine contrôlée” ja lyhenteen ”AOC” sijasta käytetään Euroopan unionin SAN-tunnusta;

— mainitaan, että määräykset koskevat myös laatikoita ja muita pakkauksia, jotka sisältävät ”Brocciu corse” / ”Brocciu” -juustoa.

Kansalliset vaatimukset

Kansallisen lainsäädännön ja sääntelyn kehityksen osalta esitetään kohdassa ”Kansalliset vaatimukset” taulukko, jossa on keskeiset valvottavat kohdat, niihin liittyvät viitearvot ja niiden arviointimenettelyt.

Muut

— Ryhmän yhteystiedot:

Ryhmän yhteystiedot on päivitetty.

— Valvonta:

Valvontaelinten yhteystiedot on päivitetty.

Täsmennetään, että SAN-tuotteen ”Brocciu corse” / ”Brocciu” eritelmän noudattamisen valvonta perustuu valvontaelimen laatimaan valvontasuunnitelmaan.

— Pakkaaminen:

Lisätään pakkaamista ja säilytystä koskevat yksityiskohtaiset säännöt tuotteen ominaisuuksien säilymisen varmistamiseksi: ”’Brocciu corse’ / ’Brocciu’ -juuston pakkaustekniikoiden on oltava sellaiset, että tuotteen fysikaalis-kemialliset ja aistinvaraiset ominaisuudet säilyvät tuotteen koko käyttöajan, jonka pakkaaja on merkinnyt etikettiin. Kaikkien ’Brocciu corse’ / ’Brocciu’ -juuston valmistukseen kuulumattomien tuotteiden lisääminen on kiellettyä, lukuun ottamatta pakkauskaasuja, jotka sallitaan sellaisia lisäaineita koskevassa sääntelyssä, joita voidaan käyttää ihmisten ravinnoksi tarkoitettujen hyödykkeiden valmistuksessa.”

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”BROCCIU CORSE” / ”BROCCIU”

EY-nro: FR-PDO-0217-01164–18.10.2013

SMM ( ) SAN ( X )

1. Nimi

”Brocciu corse” / ”Brocciu”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotetyyppi

Luokka 1.3 Juusto

3.2 Kuvaus 1 kohdassa nimetystä tuotteesta

”Brocciu corse” / ”Brocciu” on katkaistun kartion muotoinen herajuusto.

Sen paino on 250 grammasta 3 kilogrammaan sen mukaan, mitä neljästä määritellystä muottityypistä käytetään (3 kg, 1 kg, 500 g tai 250 g).

Juusto valmistetaan yksinomaan tuoreesta vuohen ja/tai lampaan herasta, johon lisätään lampaan ja/tai vuohen raakaa täysmaitoa ja suolaa.

Sitä pidetään kaupan joko tuoreena tai kypsytettynä (”passu”-tyyppi).

100 grammassa täysin kuivatettua juustoa on vähintään 40 grammaa rasvaa, ja tyyppiä ”frais” (tuore) olevan juuston kuiva-ainepitoisuuden on oltava vähintään 20 grammaa 100 grammassa tuotetta.

”Passu”-tyyppi sisältää vähintään 35 grammaa kuiva-ainetta 100 grammassa juustoa.

3.3 Raaka-aineet (ainoastaan jalostetut tuotteet)

Ainoastaan korsikalaiset lammas- ja vuohirodut ovat sallittuja.

Käytetyn heran on oltava peräisin juustonjuoksuttimen avulla valmistetusta lampaan ja/tai vuohen tuoreesta juustomassasta.

Juustomassan valmistamiseen tarkoitettu täysmaito on käytettävä enintään 40 tunnin kuluessa ensimmäisestä lypsystä.

Maito saostetaan perinteisen tai kaupallisen juustonjuoksuttimen avulla, eivätkä muut, esimerkiksi sieni- tai mikrobipohjaiset juoksettavat entsyymit ole sallittuja.

Laktoosin poisto on kiellettyä.

Kerätty hera, jota ei muunneta millään tavalla, käytetään enintään kahden tunnin kuluessa juuston valmistuksesta.

Heran pH:n on oltava vähintään 6,20.

Lisämaito on lampaan tai vuohen tuoretta täysmaitoa, joka käytetään raakamaitona enintään 24 tunnin kuluessa lypsystä.

3.4 Rehu (ainoastaan eläinperäiset tuotteet)

Ruokinta perustuu pääasiassa laiduntamiseen.

Alueella tuotettuja täydennysrehuja ja viljapohjaisia tiivisteitä saa käyttää.

Täydennysruokinnasta enintään 20 prosenttia saa kuitenkin olla tuotantoalueen ulkopuolelta peräisin olevia lisärehuja ja tiivisteitä.

Minkään tyyppistä käynyttä rehua ei saa käyttää.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Maidon ja heran tuotannon sekä herajuuston valmistuksen ja kypsyttämisen on tapahduttava asianomaisella maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

”Brocciu corse” / ”Brocciu” -juuston pakkaustekniikoiden on oltava sellaiset, että tuotteen fysikaalis-kemialliset ja aistinvaraiset ominaisuudet säilyvät tuotteen koko käyttöajan, jonka pakkaaja on merkinnyt etikettiin.

Kaikkien ”Brocciu corse” / ”Brocciu” -juuston valmistukseen kuulumattomien tuotteiden lisääminen on kiellettyä, lukuun ottamatta pakkauskaasuja, jotka sallitaan sellaisia lisäaineita koskevassa sääntelyssä, joita voidaan käyttää ihmisten ravinnoksi tarkoitettujen hyödykkeiden valmistuksessa.

3.7 Merkintöjä koskevat erityiset säännöt

Suojatun alkuperänimityksen ”Brocciu corse” / ”Brocciu” piiriin kuuluvat herajuustot on pidettävä kaupan siten, että jokaisessa on oma etiketti, jossa mainitaan kaikkiin herajuustoihin ja pakattuihin elintarvikkeisiin sääntömääräisesti lisättävien tietojen lisäksi Euroopan unionin SAN-tunnus. Kaikki kyseiset tiedot on merkittävä kirjasimin, jotka ovat kooltaan vähintään kaksi kolmasosaa verrattuna suurimpiin etiketissä käytettyihin kirjasimiin. Nimitykset ”frais” tai ”passu” on mainittava etiketissä. Valmistuspäivä on mainittava sellaisten juustojen etiketissä, jotka myydään nimityksellä ”frais”.

Samat tiedot on oltava myös herajuustoa sisältävissä laatikoissa ja muissa pakkauksissa.

4. Maantieteellisen alueen tarkka rajaus

Maantieteellinen alue kattaa Haute-Corsen ja Corse-de-sudin departementit.

5. Yhteys maantieteelliseen alueeseen

5.1 Maantieteellisen alueen erityisyys

Luonnonoloihin liittyvät tekijät

Korsikan saarella on erikoislaatuinen luonnonympäristö. Saari on kuin merestä kohoava vuori, jonka rinteille ympäröivän veden synnyttämät sateet pysähtyvät. Ilmaston välimerelliset ominaisuudet katoavat tietylle korkeudelle mentäessä.

Korsikalla lämpötilat ovat leutoja ja sateita on paljon, mutta ne ovat epäsäännöllisiä. Keskimääräiset vuotuiset sademäärät ovat huomattavia niin määrällisesti kuin suhteellisesti. Kausittaiset sateet ovat epäsäännöllisiä koko saarella, ja Välimeren ilmastolle tyypillisesti kesät ovat huomattavan kuivia.

Paikalliset lammas- ja vuohirodut ovat täysin sopeutuneita saaren erityispiirteisiin, sen ilmastoon, sen vuoristoisiin ja epätasaisiin maisemiin sekä sen kasvistoon: maquis-pensaisto muodostaa erittäin tiheän kasvipeitteen, jossa on runsaasti tuoksuvia kasveja.

Korsikalaista rotua olevat lampaat ja vuohet tuottavat paljon maitoa ottaen huomioon niiden paino ja kasvatustapa.

Inhimilliset tekijät

Yksi saaren juustoperinteen perustekijöistä on varmasti sen maidontuotantomenetelmän erikoislaatuisuus. Siellä hyödynnetään luonnollisia ravintolähteitä käyttämällä siihen kyseisiä pienmärehtijöitä.

Paimenet käyttävät yhä perinteisiä kasvatustapoja: eläimet laiduntavat vapaasti, kesällä ne siirretään korkealla vuoristossa oleville siirtolaitumille ja talvella tasangolle.

Korsikalaispaimenet valmistavat sukupolvelta toiselle siirtyneen perimätiedon mukaisesti ”Brocciu corse” / ”Brocciu” -juustoa herasta, jota jää jäljelle juustonvalmistuksessa. Saaren erilaisilla mikroalueilla valmistetaan monia erilaisia juustoja (pehmeämassaista tai puristettua lampaan- ja/tai vuohenjuustoa). ”Brocciu corse” / ”Brocciu” on siis looginen jatkotuote perinteiselle juustonvalmistukselle, jossa käytetään tuoretta, kypsentämätöntä maitoa ja valmistetaan vähähappoista juustomassaa juoksuttimen avulla. Tämän tuloksena saadaan mietoja seerumeja, joita käytetään ”Brocciu corse” / ”Brocciu” -juuston valmistukseen.

Tuore hera lämmitetään suuressa padassa. Yksi onnistumisen salaisuuksista on lämmittäminen, jonka on tapahduttava hitaasti ja asteittain, jolloin tuoreessa herassa ja lisätyssä vuohen ja/tai lampaan maidossa liuenneena olevat maitoseerumit saostuvat lämmön vaikutuksesta, kun käytetään suolaa katalysaattorina.

5.2 Tuotteen erityisyys

”Brocciu corse” / ”Brocciu”, jonka väri voi vaihdella puhtaan valkoisesta kermanväriseen, on tyypillisesti rakenteeltaan kiinteää, suussa helposti sulavaa, ja sen maku on mieto ja miellyttävä, kevyesti suolainen. ”Brocciu corse” / ”Brocciu” on sitä miedompaa ja pehmeämpää, mitä tuoreempaa se on.

”Brocciu corse” / ”Brocciu” -juuston valmistukseen kuuluu tiettyjä erityispiirteitä – kuten suolan ja raakatäysmaidon lisääminen valmistuksen aikana – jotka antavat tuotteelle sen hyvin erityiset, hienostuneet ominaisuudet niin rakenteen kuin maun suhteen.

Sen lisäksi, että ”Brocciu corse” / ”Brocciu” -juustoa voidaan nauttia tuoreena tai kypsytettynä, siitä voidaan valmistaa tyypillisiä korsikalaisen keittiötaidon erikoisuuksia, joita ovat esimerkiksi villimintulla maustetut munakkaat, Imbrucciata (piirakka) ja Ciaccia (munkit).

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Korsikalla on perinteisesti kasvatettu lampaita ja vuohia vallitsevan ilmaston ja maantieteellisten olojen vuoksi.

Paikalliset lammas- ja vuohirodut ovat sopeutuneet täysin kyseiseen maantieteelliseen alueeseen, ja niistä saadaan erittäin ravintopitoista maitoa, josta voidaan tuottaa suuria määriä juustoa. Vaikka maidon fysikaalis-kemialliset ominaisuudet voivatkin vaihdella vuodenaikojen mukaan, kun otetaan huomioon siirtolaidunkaudet, jolloin eläimet liikkuvat pitkiä matkoja, maidon rasva- ja valkuaisainepitoisuus ovat aina korkeita.

Lisäksi luonnonvarojen hallinta ja laajamittainen karjanhoito mahdollistavat suhteellisen tasaiset maitokäyrät lypsykauden aikana.

Tämä korsikalaisten lampaiden ja vuohien maidon rikkaus tekee mahdolliseksi ”Brocciu corse” / ”Brocciu” -juuston valmistuksen. Valmistuksessa, joka tapahtuu perinteisten korsikalaisjuustojen valmistuksen jälkeen, hyödynnetään herassa olevia seerumin proteiineja ja rasvaa.

Tämä toissijainen tuotanto on mahdollista paitsi maidon ominaisuuksien myös perinteisen juustonvalmistusmenetelmän ansiosta. Juustonjuoksuttimen avulla tehtävä saostaminen on nopeaa ja syntyvä juustomassa on hyvin kalkkipitoista, minkä ansiosta se voidaan leikata hyvin hienoiksi rakeiksi. Rakeista vapautuu huomattava määrä liukoisia proteiineja ja rasvaa heraan, joka sitten käytetään ”Brocciu corse” / ”Brocciu” -juuston valmistukseen.

”Brocciu corse” / ”Brocciu” -juuston erikoislaatuisuus johtuu juuri tästä ominaisuuksiltaan rikkaasta korsikalaisesta maidosta, sillä sitä lisätään valmistuksen aikana myös sellaisenaan raakamaitona (”u puricciu”). Se antaa tuotteelle sen pehmeän rakenteen ja luonteenomaisen maun, joita millään muilla herajuustoilla ei ole.

Eritelmän julkaisutiedot

[Asetuksen (EY) N:o 510/2006 (4) 5 artiklan 7 kohta]

http://agriculture.gouv.fr/IMG/pdf/Cdc-Brocciu_BO_cle8279f6.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.